ตำรวจ เตือน April Fool’s Day  1 เม.ย.  อย่าโพสต์-แชร์เรื่องโกหก ที่ทำให้ผู้อื่นเดือดร้อน หรือเป็นข้อมูลที่ผิดกฎหมาย อาจติดคุกได้
พันตำรวจเอก ศิริวัฒน์ ดีพอ รองผู้บังคับการปราบปรามการกระทำความผิดเกี่ยวกับอาชญากรรมทางเทคโนโลยี หรือ ปอท. ในฐานะรองโฆษสำนักงานตำรวจแห่งชาติ  เตือนประชาชน กรณีในวันที่ 1 เมษายนของทุกปีเป็นวัน April Fool’s Day หรือ "วันโกหก" ซึ่งเป็นธรรมเนียมของชาวตะวันตก จะเล่นมุกตลกและเรื่องหลอกลวงกัน แต่เนื่องจากในช่วงเวลานี้อยู่ในช่วงเฝ้าระวังการแพร่ระบาดของโรคโควิด-19 ประกอบกับมีการเข้าถึงสื่อสังคมออนไลน์มากขึ้น จึงขอเตือนอย่าโพสต์ หรือแชร์เรื่องราวที่ไม่เป็นความจริงแล้วมาอ้างว่าเป็นการล้อเล่นในวันโกหกในลักษณะข่าวปลอม (Fake News) ที่ทำให้ผู้อื่นเสียหาย ได้รับความอับอาย โดยเฉพาะเรื่องที่เกี่ยวข้องกับการแพร่ระบาดโควิด-19 หรือในประเด็นอื่นๆ ที่ทำให้เกิดความตื่นตระหนก ซึ่งกรณีนี้มีกฎหมายควบคุมอยู่อย่างชัดเจน หากเข้าข่ายความผิดจะมีโทษตาม พ.ร.บ.คอมพิวเตอร์ฯ โทษทั้งจำทั้งปรับ ขอความร่วมมือประชาชน หากจะร่วมสนุกด้วยการโกหกก็ขอให้เป็นไปอย่างสร้างสรรค์และไม่ละเมิดกฎหมาย ใช้วิจารณญาณในการโพสต์ หรือส่งต่อข้อมูล